Arthur Conan Doyle

Sir Arthur Conan Doyle (* 22. máj 1859, Edinburgh – † 7. júl 1930, Crowborough, Sussex, Spojené kráľovstvo) bol škótsky spisovateľ, ktorý sa preslávil románmi a poviedkami o Sherlockovi Holmesovi. Jeho ďalšie veľmi známe dielo je "Stratený svet. "Pôvodným povolaním bol lekár. 
Tvorba tohto veľmi plodného autora obsahuje okrem detektívok tiež historické a fantastické poviedky a romány, drámy, poéziu a literatúru faktu. Pôsobil aj ako vojnový spravodajca. Bol aktívny v politike - kandidoval do parlamentu, zasadzoval sa za dodržiavanie práva v prípadoch protiprávne odsúdených, vystúpil proti neľudským podmienkam v Belgickom Kongu a organizoval medzinárodnú podporu pre ich zlepšenie, verejne hájil záujmy Veľkej Británie vo vojnových konfliktoch alebo presadzoval projekt vybudovania tunelu pod Lamanšským prielivom. 
Venoval sa športu, bol jedným z prvých automobilistov vo Veľkej Británii a propagoval začínajúce lyžovanie. V závere života sa zameral na šírenie špiritizmu. 
Život.
Narodil sa ako štvrtý syn z desiatich detí Charlesa Altamonta a Mary Foley Doyleovej. Zo súrodencov sa dospelosti dožilo sedem. Otec Charles bol štátny úradník a mal výtvarné nadanie, ktoré Arthur po ňom zdedil. Aj traja jeho starší bratia zdedili toto nadanie. V roku 1868 začal študovať na jezuitskej škole v Lancashire, potom na Edinburskej univerzite študoval medicínu a získal v roku 1882 titul doktor medicíny. 
V roku 1879 počas štúdia medicíny mu vyšla v časopise Chambers's Edinburgh Journal prvá poviedka "The Mystery of Sasassa Valley". V roku 1880 štúdium prerušil a prijal na sedem mesiacov miesto lekára na lodi SS Hope plávajúcej okolo pobrežia Grónska kvôli lovu tuleňov a veľrýb. Behom tejto plavby si viedol denník, ktorý tiež ilustroval a ktorý vyšiel ako faksimile v roku 2012. 
Po skončení štúdia slúžil ako lodný lekár na plavbe k západnému africkému pobrežiu, po ktorej nasledovala v roku 1885 príprava lekárskej praxe v Plymouthe. Počas štúdia ho zaujali schopnosti jeho profesora Dr. Josepha Bella pri detailnej diagnóze pacientovho stavu. Toto majstrovstvo diagnostickej dedukcie sa stalo modelom pre jeho literárnu tvorbu. 
Lekár a spisovateľ.
Začal sa venovať literatúre. Prvá zmienka o Sherlockovi Holmesovi je datovaná v roku 1887. Asi najznámejším dielom je "Pes baskervilský" a známym je aj "Stratený svet". Conan Doyle sa venoval od detstva športom: boxoval, hral kriket, futbal, rugby a plával.
V 1885 získal doktorát a oženil sa s Louisou Hawkinsovou. V roku 1889 se im narodila dcéra Mary Louise a v roku 1892 syn Alleyne Kingsley. A. Conan Doyle sa zároveň s lekárskou praxou venoval písaniu. V roku 1886 napísal "Štúdiu v šarlátovej", prvý príbeh detektíva Sherlocka Holmesa. Román bol najprv v niekoľkých vydavateľstvách odmietnutý, no v nasledujúcom roku ho vydal časopis Beeton's Christmas Annual a v roku 1888 vyšiel knižne. A. Conan Doyle súčasne písal historický román zo 17. storočia "Micah Clarke", ktorý vyšiel v roku 1889. Úspech románu podnietil A. Conana Doyla k písaniu ďalšieho historického románu "Biela kompánia" odohrávajúceho sa v 14. storočí v období storočnej vojny. 
V roku 1890 mu vydali druhý román o Sherlockovi Holmesovi, "Znamenie štyroch". Doyle ho napísal na objednávku Lippincott's Monthly Magazine. V tom istom roku podnikol cestu do Viedne, aby rozšíril svoje poznatky v oblasti očného lekárstva. Na jar 1891 vyšla v časopise" Strand Magazine" jeho poviedka "Škandál v Čechách", prvá zo série 12 príbehov Sherlocka Holmesa, ktoré potom vychádzali každý mesiac. Poviedky mali veľký čitateľský ohlas. Vyšli aj knižne v zbierke Dobrodružstvá Sherlocka Holmesa v októbri 1892 vo Veľkej Británii a Spojených štátoch. 
Mal dve manželky - Louisu Hawkinsovú a neskôr, keď ovdovel, Jean Leckieovú. Dvakrát sa uchádzal i o parlamentné kreslo, ale napriek značnej podpore nebol nakoniec zvolený. Doyle bol vášnivým lyžiarom a predpovedal, že nastane doba, keď budú tisíce ľudí jazdiť do Švajčiarska lyžovať. V roku 1928 podnikol päťmesačnú cestu po Afrike. V roku 1902 bol povýšený do rytierskeho stavu, za jeho prácu v poľnej nemocnici v Bloemfonteine (Južná Afrika) a ďalšie služby počas Búrskej vojny v Južnej Afrike.